b'\n_START_ARTICLE_\nAyurveda\n_START_PARAGRAPH_\nAyurveda (fra sanskrit \xe0\xa4\x86\xe0\xa4\xaf\xe0\xa5\x81\xe0\xa4\xb0\xe0\xa5\x8d\xe0\xa4\xb5\xe0\xa5\x87\xe0\xa4\xa6 \xc4\x81yurveda p\xc3\xa5 norsk: \xc2\xabl\xc3\xa6re om livet\xc2\xbb) ofte omtalt som s\xc3\xa5kalt ayurvedisk medisin er en tradisjonell f\xc3\xb8rvitenskaplig helsefilosofi utviklet p\xc3\xa5 det indiske subkontinent. Ayurveda er s\xc3\xa6rlig utbredt i India, Sri Lanka og Nepal. I vestlige land er det klassifisert blant kosttilskudd eller blant alternative behandlingsformer. I \xc4\x81yurveda inng\xc3\xa5r inntak av ulike matvarer som tilhengere regner \xc3\xa5 ha helsebringende effekt. Blant disse er yoghurt, banan, agurk og vannmelon, til rett tid av d\xc3\xb8gnet samt renseteknikker (bruk av tungeskrape, neseskylling, yoga\xc3\xb8velser, pusteteknikker, samt en vannteknikk kalt halvbad). I \xc4\x81yurveda fokuseres det, i likhet med i kinesisk medisin, p\xc3\xa5 \xc3\xa5 bevare \xc2\xabden vitale energien\xc2\xbb i mennesket. _NEWLINE_Vitenskapelige forskning har ikke funnet noe som tyder p\xc3\xa5 at ayurvediske preparat har medisinsk effekt utover placeboeffekt. Systematiske unders\xc3\xb8kelser av ayurvediske preparat produsert i India har p\xc3\xa5vist at en stor del av ayurvediske preparat har helseskadelige doser av bly, kvikks\xc3\xb8lv, kadmium eller arsenikk.\n_START_SECTION_\nStatus i dag\n_START_PARAGRAPH_\nI India er \xc4\x81yurveda \xc3\xa9n av fire parallelle, likeverdige medisinsystemer som alle er anerkjent av staten og som delvis ogs\xc3\xa5 finansieres av det offentlige. I tillegg til \xc4\x81yurveda, dreier det seg om vestlig medisin og siddha, unani, samt hom\xc3\xb8opati. Helsemyndighetene s\xc3\xb8ker \xc3\xa5 fremme de tradisjonelle medisinformene \xc4\x81yurveda, siddha og unani blant annet av politiske, kulturelle og \xc3\xb8konomiske \xc3\xa5rsaker. Ogs\xc3\xa5 hom\xc3\xb8opati s\xc3\xb8kes fremmet av blant annet \xc3\xb8konomiske grunner. Det er etablert offentlig godkjenning for leger innen alle fire systemene. De ulike typer leger utdannes ved forskjellige skoler._NEWLINE_Rammene for en 5-\xc3\xa5rig, standardisert utdannelse i \xc4\x81yurveda ble vedtatt av den indiske parlamentet i 1970. I dag tilbyr mer enn 100 h\xc3\xb8yskoler studier i tradisjonell ayurvedisk medisin. Den indiske regjeringen st\xc3\xb8tter forskning og utdannelse innen \xc4\x81yurveda gjennom mange kanaler. Ogs\xc3\xa5 i USA gir regjeringen forskningsmidler til dette forskningsomr\xc3\xa5det gjennom National Center for Complementary and Alternative Medicine._NEWLINE_I en rekke land mottar befolkningen tilbud om tradisjonell medisin i likhet med \xc4\x81yurveda i India. WHOs statistikk viser at 80% av verdens befolkning har dette som sitt prim\xc3\xa6re helsetilbud._NEWLINE_I Sri Lanka er det flere ut\xc3\xb8vere innen \xc4\x81yurveda enn av vestlig medisin.\n_START_SECTION_\nAyurveda i Norge\n_START_PARAGRAPH_\nMaharishi Ayurveda Helsesenter p\xc3\xa5 Mesnali ved Lillehammer har v\xc3\xa6rt i drift siden 1986.'